Torsdag fremsatte Nordjyske Bank et købstilbud på alle aktierne i Nørresundby Bank.

Først bød Spar Nord Bank aktionærerne 425 kroner per aktie, og nu har Nordjyske Bank budt. De vil begge have Nørresundby Bank. Nordjyske Bank har nu budt aktionærerne i Nørresundby Bank en samlet pris på 450 kroner per aktie, hvor 335 af dem er i kontanter og én aktie til en værdi af 115 kroner i Nordjyske Bank. Spar Nord oplyser, at de vil forholde sig til tilbuddet, men at de hidtil har haft den holdning, at de ikke ønsker at være aktionær i den fusionerede bank, som Nørresundby Bank og Nordjyske Bank har foreslået - Vi vil gå tilbuddet seriøst og grundigt igennem. Som vi tidligere har sagt, så kan vi ikke se os selv som aktionær i en fusion mellem Nordjyske Bank og Nørresundby Bank, men nu har vi et konkret købstilbud at forholde os til, så skal vi have gjort vores stilling op på ny, siger Leif Lind Simonsen, der er pressechef i Spar Nord. Bestyrelsen i Nørresundby Bank anbefaler enstemmigt aktionærerne at acceptere købstilbudet. Købstilbudet fra Nordjyske Bank begrundes med ønsket om at fastholde en stærk nordjysk lokalbank, der imødekommer kundernes ønsker. - Med en sammenlægning af de to banker opnår vi det, som jeg ved vores kunder efterspørger, nemlig en rendyrket og stærk lokalbank i Nordjylland. De to banker har et godt strategisk match både i forhold til den geografiske dækning, vores stærke fokus på de nordjyske kunder og solide markedskendskab, siger bestyrelsesformand i Nordjyske Bank, Hans Jørgen Kaptain. Jyske Bank støtter Nordjyske Banks og Nørresundby Banks ønske om at bevare en stærk nordjysk lokalbank. De garanterer, at de vil støtte Nordjyske Bank finansielt. Den 15. januar er Nørresundby Banks aktionærer indkaldt til ekstraordinær generalforsamling om Spar Nords købstilbud.